লর্ডসে তাদের এই টেস্ট জয় যদি নাটকীয় হয়, তাহলে তাতে আর মশলা যোগ করে দিল পাকিস্তান ক্রিকেট দলের বিজয়োৎসব। 
পাক অধিনায়ক মিসবা-উল-হক প্রথম ইনিংসে সেঞ্চুরি করার পরে ‘পুশ-আপ্‌স’ (বা চলতি কথায় যেটাকে বুকডন বলা হয়) আর স্যালুট করেছিলেন। দু’টোই ছিল পাক সেনার উদ্দেশে। 
আর, রবিবার টেস্ট জেতার পর গোটা পাকিস্তান দলই লর্ডস ড্রেসিংরুমের সামনে এসে স্যালুট করল আর পুশ-আপ্‌স দিয়ে বিজয়োৎসব সারল। দলের সবচেয়ে সিনিয়র ক্রিকেটার ইউনিস খান-কে দেখা গেল অভিনব এই উৎসবের উদ্যোগ নিতে। 
মিসবা বললেন, ‘‘আমাদের ফিটনেস নিয়ে সংশয় ছিল বলে সেনাবাহিনীর শিবিরে গিয়েছিলাম ট্রেনিং করতে। তখন অনেকে হেসেছিল। কিন্তু আমরা যে কতটা উন্নতি করেছি, সেটা তো দেখাই গেল। সেই কারণে সেনাবাহিনীর প্রতি কৃতজ্ঞতা জানিয়েছি।’’ টানটান উত্তেজনার মধ্যে ৭৫ রান জিতে চার টেস্টের সিরিজে ১-০ এগিয়েও গেলেন মিসবা-রা। 

 সেনাবাহিনীকে অভিনন্দন জানিয়ে স্যালুট।—গেিট ইমেজেস
শুরু থেকেই লর্ডস টেস্ট নিয়ে গোটা ক্রিকেটবিশ্বের আগ্রহ তৈরি হয়ে গিয়েছিল। তার কারণ, মহম্মদ আমির। ছয় বছর আগে এই লর্ডসেই জুয়াড়ির থেকে টাকা নিয়ে তাঁর সেই কুখ্যাত ‘নো বল’। অপরাধী সাব্যস্ত হয়ে জেলেও যেতে হয়েছিল আমিরকে। অভিশপ্ত সেই লর্ডসেই শেষ উইকেটটা নিয়ে পাকিস্তানকে টেস্ট জেতালেন আমির। উচ্ছ্বসিত মিসবা বললেন, ‘‘আমিরকে নিয়ে এই টেস্টের আগে অনেক কথা হয়েছে। কিন্তু আমির দেখিয়ে দিল, ও শুধু ভাল বোলারই নয়, এখন খুব ভাল একটা ছেলেও।’’   
যদিও আমির নন, পাকিস্তানের টেস্টের জয়ের নায়ক দু’জন। প্রথম ইনিংসে সেঞ্চুরি করা মিসবা এবং ম্যাচ থেকে দশ উইকেট নেওয়া লেগস্পিনার ইয়াসের শাহ। সেই ইয়াসের, যিনি ডোপ কেলেঙ্কারিতে ধরা পড়ে নির্বাসন কাটিয়ে ফিরলেন। রবিবারের লর্ডসে ঐতিহাসিক জয়ে অন্ধকার অতীত মোছারও দিন ছিল পাকিস্তানের!